
–	uzimajući u obzir članak 314. Ugovora o funkcioniranju Europske unije,
–	uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012[footnoteRef:1], [1:  	SL L 193, 30.7.2018., str. 1.] 

–	uzimajući obzir Uredbu Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027.[footnoteRef:2] i zajedničke izjave koje su Parlament, Vijeće i Komisija donijeli u tom kontekstu[footnoteRef:3] te povezane jednostrane izjave[footnoteRef:4],  [2:  	SL L 433 I, 22.12.2020., str. 11.]  [3:  	SL C 444 I, 22.12.2020., str. 4.]  [4:  	Usvojeni tekstovi, P9_TA(2020)0357.] 

–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:5], [5:  	SL L 433 I, 22.12.2020., str. 28.] 

–	uzimajući u obzir privremeno izvješće od 3. listopada 2023. o prijedlogu revizije višegodišnjeg financijskog okvira za razdoblje 2021. – 2027. u sredini programskog razdoblja[footnoteRef:6], [6:  	Usvojeni tekstovi, P9_TA(2023)0335.] 

–	uzimajući u obzir svoju Rezoluciju od 15. prosinca 2022. o jačanju višegodišnjeg financijskog okvira 2021. – 2027.: otporan proračun EU-a prilagođen novim izazovima[footnoteRef:7],  [7:  	SL C 177, 17.5.2023., str. 115.] 

–	uzimajući u obzir Uredbu Vijeća (EU, Euratom) 2024/765 od 29. veljače 2024. o izmjeni Uredbe (EU, Euratom) 2020/2093 kojom se utvrđuje višegodišnji financijski okvir za razdoblje 2021. – 2027.[footnoteRef:8] (Revizija VFO-a), [8:  	SL L, 2024/765, 29.2.2024., ELI: https://eur-lex.europa.eu/legal-content/HR/TXT/?uri=CELEX:32024R0765 ] 

–	uzimajući u obzir Komisijin Prijedlog uredbe Europskog parlamenta i Vijeća od 16. svibnja 2022. o financijskim pravilima koja se primjenjuju na opći proračun Unije[footnoteRef:9], [9:  	(COM(2022)0223).] 

–	uzimajući u obzir Uredbu (EU, Euratom) br. 1023/2013 Europskog parlamenta i Vijeća od 22. listopada 2013. o izmjeni Pravilnika o osoblju za dužnosnike Europske unije i Uvjeta zaposlenja ostalih službenika Europske unije[footnoteRef:10], [10:  	SL L 287, 29.10.2013., str. 15.] 

–	uzimajući u obzir svoju Rezoluciju od 20. travnja 2023. o procjeni prihoda i rashoda Europskog parlamenta za financijsku godinu 2024.[footnoteRef:11],  [11:  	Usvojeni tekstovi, P9_TA(2023)0119.] 

–	uzimajući u obzir svoju Rezoluciju od 18. listopada 2023. o stajalištu Vijeća o nacrtu općeg proračuna Europske unije za financijsku godinu 2024.[footnoteRef:12],  [12:  	Usvojeni tekstovi, P9_TA(2023)0367.] 

–	uzimajući u obzir opći proračun Europske unije za financijsku godinu 2024.[footnoteRef:13] i zajedničke izjave Parlamenta, Vijeća i Komisije koje su mu priložene,  [13:  	SL L 207, 22.2.2024.] 

–	uzimajući u obzir izvješće glavnog tajnika Predsjedništvu o sastavljanju prednacrta projekcije proračuna Parlamenta za financijsku godinu 2025.,
–	uzimajući u obzir prednacrt projekcije proračuna koji je Predsjedništvo sastavilo dana 11. ožujka 2024. u skladu s člankom 25. stavkom 7. i člankom 102. stavkom 1. Poslovnika Parlamenta,
–	uzimajući u obzir nacrt projekcije proračuna koji je Odbor za proračune sastavio u skladu s člankom 102. stavkom 2. Poslovnika Parlamenta,
–	uzimajući u obzir članak 102. Poslovnika,
–	uzimajući u obzir izvješće Odbora za proračune (A9‑0180/2024),
A.	budući da proračun koji je 26. veljače 2024. predložio glavni tajnik za prednacrt projekcije proračuna Parlamenta za 2025. iznosi 2 507 233 329 EUR, što je povećanje od 5,21 % ili 124 132 017 EUR u usporedbi s proračunom za 2024.; 
B.	budući da Komisija u (privremenoj) zimskoj prognozi iz 2024. predviđa da će stopa inflacije u EU-u 2024. iznositi 3 %, a 2025. bit će 2,5 %; budući da se razina rashoda u naslovu 7. VFO-a za razdoblje 2021. – 2027. temelji na godišnjem povećanju od 2 %;
C.	budući da vjerodostojnost Parlamenta ovisi o njegovoj sposobnosti da ostvari rezultate u svom temeljnom proračunskom, zakonodavnom i nadzornom radu u skladu s najvišim standardima te da istovremeno posluži kao primjer ostalim institucijama Unije u tome da razborito i učinkovito planiraju i provode svoju potrošnju te da se u tome odražava prevladavajuća gospodarska stvarnost; 
D.	budući da će 2025. biti prva puna godina nakon izbora te će se stoga osnovne političke aktivnosti i potporne aktivnosti ponovno provoditi uobičajenim tempom;
E. 	budući da je Parlament dovršio proces temeljite reforme započet prošle godine kako bi, s jedne strane, preispitao svoje interne metode rada da bi parlamentarni rad postao učinkovitiji, a s druge strane, kako bi učvrstio svoju institucionalnu ulogu, što dovodi do boljeg funkcioniranja Parlamenta kao suzakonodavca, kao ogranka proračunskog tijela i kao tijela nadležnog za davanje razrješnice, te do povećanja kapaciteta za provođenje demokratskog nadzora;
Opći okvir
1.	zabrinut je zbog stanja naslova 7. u aktualnom VFO-u; podsjeća da su ograničenja rezultat rezova koje je Vijeće primijenilo na ionako vrlo nizak početni prijedlog Komisije pri postizanju dogovora o aktualnom VFO-u za razdoblje 2021. – 2027.; žali zbog protivljenja Vijeća prijedlogu Komisije o povećanju gornje granice naslova 7. pri reviziji VFO-a od 2024.; ističe da tijekom revizije VFO-a nije riješeno pitanje gornje granice naslova 7.; ističe da predviđena negativna razlika do gornje granice za 2025. pretpostavlja upotrebu posebnih instrumenata iz naslova 7. u tu svrhu;
2. 	podsjeća da je gotovo dvije trećine proračuna utvrđeno zakonskim obvezama; podsjeća da će, u skladu s trenutačnim prognozama Komisije, indeksacija plaća u skladu s Pravilnikom o osoblju i Statutom zastupnika u Europskom parlamentu biti 5,3 % u srpnju 2024., 0,6 % u travnju 2025. i 3,7 % u srpnju 2025.; napominje da proračun za 2024. uključuje indeksaciju plaća od 3,4 % od srpnja 2024.; napominje da će Odbor za proračune pratiti službeni predviđeni razvoj indeksacije plaća;
3.	podržava dogovor postignut 9. travnja 2024. u postupku mirenja između Predsjedništva i Odbora za proračune o povećanju od 4,87 % u odnosu na proračun za 2024., što odgovara ukupnoj razini procjena od 2 499 233 329 EUR za 2025., te o odgovarajućem smanjenju odobrenih sredstava predloženih u sljedećim proračunskim linijama za ukupno 11 000 000 EUR: 
2 0 0 0 — Najamnine, 2 0 0 7 — Izgradnja zgrada i opremanje prostora, 2 3 9 0 — Aktivnosti EMAS-a i aktivnosti u području održivosti, uključujući promidžbu te sustav kompenzacije Europskog parlamenta za emisije ugljika, 3 2 4 2 — Objavljivanje, informiranje javnosti i sudjelovanje u javnim događajima, 3 2 4 3 — Centar za posjetitelje Europskog parlamenta, 1 0 1 — Pričuva za nepredviđene rashode;
nadalje, odlučuje povećati razinu rashoda prednacrta projekcije proračuna koji je Predsjedništvo odobrilo 11. ožujka 2024. za 3 000 000 EUR te u skladu s time povećati predložena odobrena sredstva za sljedeće proračunske linije:
3 2 4 4 — Organizacija i primanje skupina posjetitelja, program Euroscola i pozivanje osoba s utjecajem na javno mnijenje iz trećih zemalja; 4 0 3 — Financiranje europskih političkih zaklada;
4.	primjećuje da je od povećanja od 116 milijuna EUR u odnosu na proračun za 2024. povećanje od 98 milijuna EUR posljedica zakonskih obveza, uglavnom za ažuriranje plaća osoblja (54,7 milijuna EUR) i za troškove povezane s parlamentarnom pomoći (33,2 milijuna EUR); konstatira da povećanje troškova koji ne proizlaze iz zakonskih obveza od 2024. do 2025. ne premašuje 2 %;
5. 	primjećuje da Parlament ne traži dodatna radna mjesta za 2025.;
6. 	primjećuje da je 98 stalnih radnih mjesta otvorenih u okviru proračuna za 2023. kako bi se olakšala primjena članka 29. stavka 4. Pravilnika o osoblju uklonjeno iz plana radnih mjesta za 2025.;
Skupine posjetitelja i centri Europa Experience
7.	podsjeća na to da su skupine posjetitelja u svim mjestima rada Parlamenta važan alat koji zastupnicima omogućuje da se povežu s biračima i pokažu im svoj parlamentarni rad; ističe da skupine posjetitelja doprinose promicanju uloge Parlamenta među biračima diljem Unije;
8.	primjećuje sa zabrinutošću sve veće poteškoće u organizaciji takvih posjeta zbog financijskih ograničenja postojećeg proračuna, posebno za zastupnike iz država članica koje su geografski udaljene od Bruxellesa i Strasbourga; poziva na dostatno financiranje troškova povezanih s putovanjima i smještajem, uzimajući u obzir stope inflacije i cijene, kako u zemljama podrijetla skupina posjetitelja tako i u Bruxellesu i Strasbourgu; smatra da je povećanje pokrivenih troškova po osobi od 10 % nužno kako bi se u obzir uzeli aktualni uvjeti; poziva glavnog tajnika da kvestorima što prije predloži povećanje gornjih granica za pokrivene troškove kako bi se nastavila i povećala potpora zastupnicima u omogućivanju skupinama posjetitelja da posjete Parlament; 
9.	primjećuje sa zabrinutošću da prema internim pravilima o grupama posjetitelja zastupnika u Europskom parlamentu akreditirani parlamentarni asistenti u nekim okolnostima moraju snositi 30 % početnih troškova; naglašava nepraktičnost tih pravila i financijskog opterećenja za akreditirane parlamentarne asistente; poziva Predsjedništvo da preispita i ažurira postojeća pravila o posjetima kako bi se prevladale poteškoće u planiranju i organizaciji posjeta;
10.	podsjeća na odluku Predsjedništva od 25. studenoga 2019. o osnivanju centara Europa Experience u svim državama članicama do kraja 2024.; žali zbog kašnjenja u osnivanju centara Europa Experience u svim državama članicama prije izbora za Parlament 2024. i napominje da je trenutačno u funkciji samo njih 12; uviđa da je tim kašnjenjima pridonio niz vanjskih čimbenika, uključujući volatilnost tržišta nekretnina;
11.	prima na znanje da se otvaranje pet centara planira tijekom 2025. (u Ateni, Zagrebu, Haagu, Sofiji i Budimpešti); poziva na uspostavu centara Europa Experience u svim državama članicama što je prije moguće; podsjeća da bi centri Europa Experience svim građanima trebali omogućiti bolje razumijevanje funkcioniranja institucija Unije;
Infrastruktura
12. 	prima na znanje da je Odbor za proračune odobrio odluku Predsjedništva da provede temeljitu obnovu zgrade SPAAK, u skladu sa svojom Rezolucijom od 19. listopada 2022. o stajalištu Vijeća o nacrtu općeg proračuna Europske unije za financijsku godinu 2023.[footnoteRef:14]; ističe da postojeća zgrada ima vrlo nisku ocjenu energetske učinkovitosti te joj nedostaje prijeko potrebna fleksibilnost da bi odgovarala svojoj svrsi; ističe da bi Parlament trebao upravljati svojim portfeljem zgrada u području energetske učinkovitosti i održivosti kako bi se osigurala usklađenost s ciljevima zelenog plana; napominje da će obnova dovesti do znatnih godišnjih ušteda i smanjenja emisija CO2 te će pomoći da se ispune zahtjevi revidirane Direktive o energetskoj učinkovitosti i Direktive o energetskim svojstvima zgrada; podsjeća Predsjedništvo da je prije donošenja svake velike odluke o pitanjima koja se odnose na zgrade i njihovo financiranje, zbog njihova velikog utjecaja na proračun, potrebno osigurati transparentnost te propisno obavijestiti Odbor za proračune i savjetovati se s njime; [14:  	Usvojeni tekstovi, P9_TA(2022)0366.] 

13.	prepoznaje potrebu da se 2025. započnu radovi na obnovi zgrade TREVES II kako bi se omogućio privremeni smještaj osoblja koje će biti premješteno tijekom obnove zgrade SPAAK; 
14.	pozdravlja politiku Parlamenta čiji je cilj osigurati da se osobe s invaliditetom potpuno neovisno koriste zgradama Parlamenta te podržava daljnje mjere i prilagodbe koje će u tom pogledu biti potrebne; prepoznaje potrebu za poboljšanjem pristupa osoba s invaliditetom vijećnici za plenarne sjednice u Strasbourgu;
15.	podsjeća na to da administracija Parlamenta trenutačno radi na sveobuhvatnom pristupu za definiranje dugoročne politike Parlamenta u području upravljanja zgradama, osobito uzimajući u obzir okolišne obveze, troškove i proračunska ograničenja, energetsku učinkovitost i gospodarenje otpadom u skladu s paketom „Spremni za 55 %” te očekuje da će se rezultati objaviti; poziva na razmatranje fleksibilnih načina rada koji su nastali kao posljedica pandemije, uz istodobno priznavanje činjenice da je fizička prisutnost za političke pregovore, rasprave ili razmjenu gledišta i dalje učinkovitija za donošenje javnih politika; 
16. 	prima na znanje praksu da se krajem godine pribjegava preraspodjeli neiskorištenih sredstava u korist građevinskih projekata; prima na znanje da se takva preraspodjela neiskorištenih sredstava sustavno odvija u istim poglavljima i glavama te često i u istim proračunskim linijama; napominje da godišnja preraspodjela neiskorištenih sredstava može služiti i u druge svrhe, a ne za financiranje projekata povezanih sa zgradama;
17.	pozdravlja stalne napore i mjere koje Parlament poduzima kako bi smanjio svoj ekološki otisak; iznova izražava punu potporu ciljevima Parlamenta u pogledu sustava upravljanja okolišem (EMAS) za 2024.; očekuje da će Parlament do kraja 2024. ostvariti sve ciljeve ključnih pokazatelja uspješnosti EMAS-a i nastaviti s donošenjem novih ambicioznih ciljeva za naredne godine; posebno primjećuje niz postignuća u tom pogledu, uključujući smanjenje emisija ugljika za 44 % od 2006., smanjenje upotrebe papira za 66 % u odnosu na 2014., visoku stopu osoblja koje hoda ili biciklira do radnog mjesta, znatno smanjenje upotrebe plastike i uspješno uvođenje infrastrukture za obnovljivu energiju, u kojoj je Parlament 2023. proizveo 458 MWh solarne energije;
18.	prima na znanje povećanje cijena ugljičnih kredita; podsjeća da su ulaganja u energetsku učinkovitost dobra metoda za postizanje vrijednosti za uloženi novac; pozdravlja i potiče ulaganja u obnovljivu energiju i u postupno ukidanje fosilnih goriva, posebno s obzirom na energetsku krizu i geopolitički kontekst, te traži da se to odrazi u sljedećoj višegodišnjoj strategiji za upravljanje zgradama; napominje da je Parlament ugradio te i dalje ugrađuje fotonaponske solarne ploče kako bi dodatno povećao udio energije iz obnovljivih izvora proizvedene na svojim lokacijama i postigao cilj od 25 %; podsjeća da gotovo dvije trećine ugljičnog otiska Parlamenta potječe od putničkog prijevoza; pozdravlja napore Parlamenta da smanji emisije CO2 upotrebom unajmljenih vlakova i poziva na povećanje mogućnosti da se putovanja između triju mjesta rada odvijaju vlakom;
Ostala pitanja
19.	podsjeća na aktualnu borbu u kojoj Unija sudjeluje radi očuvanja europskih vrijednosti i integriteta naših demokratskih procesa; pozdravlja mjere koje Parlament poduzima radi ostvarivanja tih ciljeva i borbe protiv dezinformiranja i manipulacije informacijama; poziva Glavnu upravu za komunikaciju i urede za vezu EP-a da nastave razvijati i provoditi učinkovite strategije za suzbijanje dezinformacija i manipulacije informacijama; ističe da je jedno od najmoćnijih oružja za borbu protiv dezinformiranja pozitivna komunikacija o aktivnostima Parlamenta utemeljena na činjenicama;
20.	podsjeća da Parlament snažno podržava višejezičnost i promiče prava nacionalnih, regionalnih i jezičnih manjina; smatra da Parlament može aktivno doprinijeti borbi protiv dezinformiranja produbljivanjem svojih komunikacija i na jezicima jezičnih manjina i zajednica, prema potrebi; traži od Predsjedništva da poveća opseg izrade i širenja komunikacijskih materijala Parlamenta koji su u skladu s potrebama nacionalnih, regionalnih i jezičnih manjina u državama članicama, primjerice u uredima za vezu EP-a i centrima Europa Experience, kao način borbe protiv svakog pokušaja oslanjanja na jezične razlike kako bi se spriječila kohezija; u tom smislu podsjeća na napore koje su uredi za vezu EP-a u baltičkim zemljama poduzeli kako bi pružali informacije građanima na ukrajinskom i ruskom jeziku od početka agresivnog rata Rusije protiv Ukrajine, s posebnim naglaskom na suzbijanju ruskih dezinformacija i propagande, te potiče na nastavak podupiranja i promicanja takvih aktivnosti na ukrajinskom i ruskom; naglašava važnost aktivnog sudjelovanja ureda za vezu EP-a u provedbi aktivnosti Parlamenta u vezi s građanskim odgojem putem većeg broja programa koji uključuju lokalne zajednice, škole i sveučilišta;
21.	ističe potencijal umjetne inteligencije za pružanje potpore zastupnicima u izvršavanju njihova mandata i za razne aktivnosti administracije Parlamenta; pozdravlja činjenicu da su projekti u području umjetne inteligencije već u pripremi za 2025.; 
22.	podržava najavu glavnog tajnika u Odboru za proračune o smanjenju administrativnog opterećenja i birokracije za zastupnike i njihove urede uz istodobno ubrzavanje digitalizacije postupaka u upravi; naglašava da ulaganja u digitalizaciju srednjoročno stvaraju povrat ulaganja i da ih ne bi trebalo odgađati zbog kratkoročnih ušteda troškova;
23.	poziva Parlament da nastavi provoditi redovite procjene organizacije svojih kadrovskih potreba i da optimizira raspodjelu osoblja u Tajništvu Parlamenta, konkretno preraspodjelom slobodnih radnih mjesta među službama kako bi se u najvećoj mogućoj mjeri održao stalni broj osoblja; poziva glavnog tajnika da procijeni rizike koji se odnose na zapošljavanje sve većeg broja ugovornih djelatnika, uključujući i opasnost od stvaranja dvije različite klase osoblja u Parlamentu; ustraje u tome da bi temeljna radna mjesta i zadaće trebalo povjeriti stalno zaposlenom osoblju;
24.	ističe da je osiguravanje pravedne geografske ravnoteže važan dio stvaranja istinski europske javne službe; konstatira da je Parlament tijekom godina poduzeo niz mjera u tom pogledu; konstatira da još ima prostora za poboljšanje; primjećuje da je Predsjedništvo uspostavilo pravni okvir za organizaciju natječajâ za osobe određenog državljanstva i odlučilo organizirati prvi od takvih natječaja; ističe da bi se natječaji uvijek trebali temeljiti na zaslugama;
25.	prima na znanje već postojeći postupak za zahtjeve korisnika iz parlamentarnih tijela u pogledu prevođenja na međunarodni znakovni jezik tijekom sjednica; traži od glavnog tajnika da nastavi istraživati druge mogućnosti, kao što su alati za pretvaranje govora u tekst i strojno prevođenje, u skladu s načelom jednakog pristupa za sve građane;
26.	ponavlja svoj zahtjev, usvojen na plenarnoj sjednici u nekoliko navrata, da Predsjedništvo započne s radom na reviziji Poslovnika kako bi se zastupnicima omogućilo da iskoriste svoje pravo na glasovanje na daljinu tijekom rodiljnog ili očinskog dopusta, dugotrajne bolesti ili u slučajevima više sile, uzimajući u obzir iskustva stečena tijekom pandemije o tehničkim aspektima tog načina glasovanja;
27.	ponavlja svoj poziv Predsjedništvu da zajamči da svi restorani u Parlamentu poštuju svoje standarde kvalitete, učinkovitosti i cjenovne pristupačnosti te da ponovno uvede kontrolu pristupa na ulazima u samoposlužni restoran tijekom razdoblja najveće potražnje; pozdravlja provedbu kontrole pristupa na ulazu u samoposlužni restoran u zgradi WEISS u Strasbourgu tijekom sjednica;
28.	poziva na istinsku predanost ostvarenju načela višejezičnosti; 
29.	ponovno poziva Konferenciju predsjednika i Predsjedništvo da preispitaju provedbene odredbe kojima se uređuje djelovanje izaslanstava i službena putovanja izvan Unije; ističe da bi u okviru te revizije trebalo razmotriti mogućnost da akreditirani parlamentarni asistenti pod određenim uvjetima prate zastupnike na službenim putovanjima izaslanstava Parlamenta i ostalim službenim putovanjima; ističe da ta promjena ne bi dovela ni do kakve izmjene iznosa omotnice i da bi bila proračunski neutralna;
30.	očekuje da će se prijedlozi o kojima se glasuje na plenarnim sjednicama provoditi kao glavni prioriteti;

31.	prihvaća projekciju proračuna za financijsku godinu 2025.;
32.	nalaže svojoj predsjednici da ovu Rezoluciju i projekciju proračuna proslijedi Vijeću i Komisiji.

